คลังห่วงธุรกิจประกันล้าหลังกลุ่มอาเซียน
กระทรวงการคลัง ห่วง แบงก์ชาติประกัน ปกป้องประชาชนเกินไป ทำให้ล้าหลังอาเซียน
14 ส.ค. 2555

กระทรวงการคลัง ห่วง แบงก์ชาติประกัน ปกป้องประชาชนเกินไป ทำให้ล้าหลังอาเซียน 
น.ส.เกตสุดา สุประดิษฐ์ ผู้อำนวยการสำนักการเงินการคลังอาเซียน สำนักงานเศรษฐกิจการคลัง (สศค.) กระทรวงการคลัง กล่าวว่า การเปิดเสรีบริการด้านการเงินตามแผนการจัดตั้งประชาคมเศรษฐกิจอาเซียน (เออีซี) ธุรกิจธนาคารและประกันภัย ถือว่ามีความคืบหน้าน้อยกว่าธุรกิจบริษัทหลักทรัพย์ เนื่องจากเป็นธุรกิจที่เกี่ยวโยงกับประชาชนจำนวนมาก
“สำหรับธนาคารพาณิชย์และประกัน ทางการค่อนข้างห่วงประชาชนมากและปกป้องมากเกินไป ทำให้เวลาไปทำอะไรกับต่างประเทศเราจะช้าไปนิด โดยเฉพาะธุรกิจประกันที่กฎหมายยังอยู่ระหว่างการแก้ไข เนื่องจากกฎหมายปัจจุบันไม่เอื้อต่อการเปิดเสรี เช่น ยังกำหนดให้ต่างชาติถือหุ้นได้แค่ 25% และกรมธรรม์จะต้องทำเป็นภาษาไทย” น.ส.เกตสุดา กล่าว
นอกจากนี้ น.ส.เกตสุดา ยังกล่าวอีกว่า ธนาคารแห่งประเทศไทย (ธปท.) มีความกังวลต่อการไหลออกของเงินทุน จึงทำให้ประชาชนมีข้อจำกัดในการนำเงินออกไปลงทุนต่างประเทศ ซึ่งอาจจะเป็นสาเหตุที่ทำให้นักลงทุนไทยไม่มีความสามารถในการลงทุนต่างประเทศ ไม่เป็นนักลงทุนระดับสากล เนื่องจากได้รับการปกป้องมากเกินไป
อย่างไรก็ตาม น.ส.เกตสุดา กล่าวว่า ธุรกิจประกันสุขภาพจะได้ประโยชน์จากการเข้าเป็นเออีซี เนื่องจากมีความได้เปรียบในระดับภูมิภาค โดยเฉพาะการทำธุรกิจในลาวและกัมพูชา 
“แต่ยังต้องปรับกฎเกณฑ์อีกมาก ซึ่งสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำลังดำเนินการอยู่” น.ส.เกตสุดา กล่าว
อย่างไรก็ตาม ธุรกิจประกันภัยไทยในอนาคตจะต้องเปิดรับการค้าเสรีโลก ซึ่งเออีซีเป็นเพียงประตูทางผ่านบานแรกเท่านั้น โดยการประชุมเออีซีรอบที่ 6 จะมุ่งมาเรื่องประกันภัยมากขึ้น ซึ่งจะต้องกำหนดบทบาทให้ชัดเจน หากต้องการเป็นแหล่งระดมทุนของภูมิภาค